ועדת החוקה, חוק ומשפט, כנסת 23, פרוטוקול מספר 5, 2020-06-01 12:05

יעקב אשר: שוב שלום לכולם.

יעקב אשר: אנחנו ברוויזיה על פי בקשת חבר הכנסת אוסאמה סעדי וחברות וחברי כנסת נוספים.

יעקב אשר: אני אתן את הנמקת הרוויזיות לאוסאמה.

יעקב אשר: שתי דקות לרשותך, אדוני.

אוסאמה סעדי: תודה רבה, אדוני היושב-ראש.

אוסאמה סעדי: אני חוזר על העמדה העקרונית.

אוסאמה סעדי: חבר הכנסת קרעי, שהציג את החוק בשם היוזמים, אמר שאולי צריך להגדיל את הכנסת.

אוסאמה סעדי: אתה אמרת שחבר הכנסת מקלב אפילו הניח הצעת חוק להגדיל את הכנסת ל-180.

אוסאמה סעדי: אז שהממשלה והקואליציה יבואו בהצעה כזאת ואז אנחנו נשקול אם באמת הגיעה השעה להרחיב ולהגדיל.

אוסאמה סעדי: אבל כאשר חוק יסוד: הכנסת קובע וקבע שמדובר בכנסת שהיא בת 120 חברים, אז אי אפשר שבגלל הסכמים קואליציוניים כאלה ואחרים ובגלל חוסר חברים של מפלגה אחת, אנחנו נשנה חוקי יסוד ונעשה סידור עבודה.

אוסאמה סעדי: ובנוסף, כל העניין הזה של התפלגות שאחריה כל חבר כנסת יכריז על ההשתייכות שלו תוך 24 שעות – אני חושב שזה מעודד סחר מכר, זה מעודד תופעה של עריקים.

אוסאמה סעדי: בנסיבות אחרות היה מדובר בפרישה, ואז לאותו חבר כנסת אסור היה אפילו לרוץ באחת הרשימות הקיימות אלא רק ברשימה חדשה, וכאן אנחנו דווקא מעודדים עריקות ומעבר ממפלגה למפלגה, אפילו במחיר של מתן ג'ובים, סידור עבודה וסידור ועדות.

אוסאמה סעדי: אנחנו מודעים למצוקת כוח האדם באחת המפלגות, אבל זה לא אומר שצריך להעביר חוק כזה.

אוסאמה סעדי: ויש גם את העניין של הוראת שעה.

אוסאמה סעדי: אני מבקש שתשקלו את זה.

אוסאמה סעדי: זה יקל עלינו כאופוזיציה בדרך שננהל את הדיונים לקראת השנייה והשלישית.

אוסאמה סעדי: תודה רבה.

יעקב אשר: תודה רבה.

יעקב אשר: אני מביא להצבעה את הרוויזיה לגבי הצעת חוק יסוד: הכנסת (תיקון – הפסקת חברות בכנסת של חבר הכנסת המכהן כשר או כסגן שר).

יעקב אשר: מי בעד הרוויזיה?

יעקב אשר: חמישה.

יעקב אשר: מי נגד?

יעקב אשר: מי נמנע?

יעקב אשר: אושר.

יעקב אשר: הרוויזיה לא התקבלה.

יעקב אשר: אנחנו עוברים לרוויזיה על הצעת חוק הפסקת חברות בכנסת של חבר הכנסת המכהן כשר או כסגן שר (תיקוני חקיקה).

יעקב אשר: מי בעד הרוויזיה?

יעקב אשר: חמישה.

יעקב אשר: מי נגד הרוויזיה?

יעקב אשר: אושר.

יעקב אשר: הרוויזיה לא התקבלה.

יעקב אשר: ברשות חברי הועדה אני רוצה לומר כמה מילים.

יעקב אשר: בשנה וחצי האחרונות דובר הרבה מאוד בבניין הזה, במיוחד באמצעי התקשורת, על הצורך להחזיר את עבודת הכנסת לפול-טורבו.

יעקב אשר: עבודת הכנסת היא הדבר החשוב ביותר שקיים, אולי אפילו לא פחות מעבודת הממשלה.

יעקב אשר: עבודת כנסת טובה מביאה עבודת ממשלה טובה.

יעקב אשר: והשתמשו בזה כל פעם, מצד זה או מצד אחר, ממפלגה כזאת או ממפלגה אחרת.

יעקב אשר: החשיבות הגדולה של עבודת הכנסת היא כאן בוועדות.

יעקב אשר: זה לב העשייה, לב החקיקה, לב הבקרה על הגוף המבצע, על הממשלה.

יעקב אשר: ולכן אני שמח שחזרנו לעבודה, ובעזרת השם נעבוד קשה מאוד בשנים הקרובות.

יעקב אשר: אני רוצה לומר עוד דבר.

יעקב אשר: דווקא החוק שאנחנו מביאים היום הוא חוק שהולך לתרום הרבה מאוד לעבודה בוועדות הכנסת.

יעקב אשר: כי יהיו חברי כנסת שהם לא שרים ולא סגני שרים ואין להם ועדות שרים ואין להם ישיבות דחופות בנושאי קורונה או דברים מהסוג הזה, וכך הכנסת תוכל לקבל לא רק עוד ידיים עובדות אלא גם ראש עובד ובקרה ופיקוח.

יעקב אשר: ולכן אני חושב שהצעת החוק הזאת היא כן חשובה.

יעקב אשר: ישנן השגות כאלה ואחרות שנאמרו על ידי החברים, ואנחנו נתייחס אליהן במהלך ההסתייגויות לשנייה ושלישית, אבל אני חושב שלב ליבו של החוק הנורבגי – שמהיום נקרא לו החוק הישראלי – הוא לתת יותר כוח ותוספת ללב הפועם של הדמוקרטיה, כאשר הלב הפועם החשוב ביותר הוא ועדות הכנסת.